มันนี่ทูเดย์
ค่ารักษามะเร็ง สปส.วิ่งฉิว
9 เม.ย. 2556

ค่ารักษามะเร็ง สปส.วิ่งฉิว
ที่ประชุมคณะกรรมการประกันสังคม มีมติรับทราบการจัดการบูรณาการโรคมะเร็งมาตรฐานเดียวทั้งระบบ หลังจากนางสุพัชรี มีครุฑ รองเลขาธิการสำนักงานประกันสังคม (สปส.) ชี้แจงว่า ปัจจุบันค่าใช้จ่ายรักษามะเร็ง สปส.เพิ่มสูงขึ้นเรื่อยๆ จึงควรใช้จ่ายชดเชยอัตราเดียวกัน 
ทั้งนี้ จากข้อมูล สปส.พบว่าผู้ป่วยมะเร็งใช้สิทธิประกันสังคมเพิ่มสูงขึ้น โดยพบว่ามีราคาเรียกเก็บจากโรงพยาบาลเพิ่มขึ้นจาก 1,200 ล้านบาท ในปี 2551 เป็น 1,700 ล้านบาท ในปี 2554 เฉลี่ยค่าใช้จ่ายต่อหัว 5 หมื่นบาท 
ทิพยโตก้าวกระโดด
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า ในช่วงที่ผ่านมาทิพยประกันภัยสามารถขยายตลาดลูกค้ารายย่อยได้น่าพอใจ สัดส่วนเพิ่มจาก 20% จนมาเป็น 40% ในปัจจุบัน และในปลายปีนี้น่าจะขยับขึ้นมาเป็น 50% ซึ่งเป็นผลจากการขยายตลาดประกันภัยรถยนต์ ประกันภัยทรัพย์สิน รวมถึงประกันอุบัติเหตุและสุขภาพ โดยในปีนี้ได้ตั้งเป้าหมายการเติบโตในธุรกิจไว้เพียง 20% แต่ยังมีโอกาสมากที่เบี้ยรับก็น่าจะวิ่งทะลุขึ้นไปเกินกว่า 2.5 หมื่นล้านบาทได้
ปล่อยกู้นักศึกษาทำธุรกิจ
นายบุญช่วย เจียดำรงค์ชัย รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้เตรียมวงเงิน 5,000 ล้านบาท เพื่อปล่อยสินเชื่อให้กับนิสิต นักศึกษา ที่กำลังศึกษาอยู่ในสถาบันอุดมศึกษา และผู้สำเร็จการศึกษามาแล้วไม่เกิน 5 ปี ที่ต้องการประกอบอาชีพส่วนตัวหรือต่อยอดธุรกิจของครอบครัว อัตราดอกเบี้ยลูกค้ารายย่อยชั้นดี (เอ็มอาร์อาร์) ปีละ 7% ในโครงการบ่มเพาะผู้ประกอบการธุรกิจเกษตรรุ่นใหม่ ภายใต้โครงการสร้างสมาร์ท ฟาร์มเมอร์ โดยร่วมกับกระทรวงเกษตรและสหกรณ์ และมหาวิทยาลัยเกษตรศาสตร์ ซึ่งเป็นส่วนหนึ่งของนโยบายรัฐบาลในโครงการกองทุนตั้งตัวได้ กำหนดวงเงินสินเชื่อไว้โครงการละ 3 แสน1 ล้านบาท